Αγαπητή/έ φοιτήτρια/φοιτητή,

Το Δημοκρίτειο Πανεπιστήμιο Θράκης, αποδεχόμενο ως προτεραιότητα την εκπαίδευση των φοιτητριών και φοιτητών του και την υποχρέωσή του για την εκπλήρωση του καθήκοντός του που συνίσταται στην παροχή εκπαίδευσης βάσει του άρθρου 16 παρ. 5 του Συντάγματος, λαμβάνοντας υπόψη την ανάγκη αντιμετώπισης έκτακτων συνθηκών που ανάγονται σε λόγους που δεν επιτρέπουν τη δια ζώσης διεξαγωγή της αξιολόγησης και, έχοντας ως στόχο να δοθεί η δυνατότητα σε όλους τους φοιτητές και τις φοιτήτριες να λάβουν μέρος στην αξιολόγηση με συνθήκες ισονομίας, αποφάσισε ομόφωνα στην Έκτακτη Συνεδρίαση της Συγκλήτου του (απόφαση 1/103/1-2-2024) **τη διεξαγωγή των αξιολογήσεων του χειμερινού εξαμήνου 2023-2024 στα Ακαδημαϊκά Τμήματα που τελούν υπό κατάληψη, διαδικτυακά**.
Πιο συγκεκριμένα για το Τμήμα Μηχανικών Περιβάλλοντος της Πολυτεχνικής Σχολής του Δ.Π.Θ. η εξ’ αποστάσεως εξεταστική διαδικασία για το χειμερινό εξάμηνο 2023-2024 (εξεταστική περιόδου χειμερινού εξαμήνου ακαδημαϊκού έτους 2023-2024 και πτυχιακή εξεταστική χειμερινού εξαμήνου ακαδημαϊκού έτους 2023-2024) και μετά από απόφαση της Συνέλευσης του Τμήματος  θα ξεκινήσει **την 12η Φεβρουαρίου 2024**.  Μπορείτε να ενημερωθείτε  για το τροποποιημένο πρόγραμμα εξετάσεων από στην ιστοσελίδα του Τμήματος σας.
 Για να συμμετέχετε στις εξ αποστάσεως εξετάσεις καλείστε να ακολουθήσετε τα εξής βήματα:
        **Α’ Βήμα:**
Να ενημερωθείτε για τον απαραίτητο εξοπλισμό και διαδικασίες:

1. Για την εξ αποστάσεως αξιολόγηση θα γίνει χρήση της πλατφόρμας MS Teams ή/και e-Class, κατά την κρίση του εξεταστή.
2. Τα ελάχιστα τεχνικά μέσα, τα οποία απαιτούνται για την συμμετοχή σας στην εξ αποστάσεως αξιολόγηση περιλαμβάνουν:
	1. σύνδεση στο διαδίκτυο,
	2. τυπικό υπολογιστή με οθόνη πληκτρολόγιο ποντίκι, ή tablet,
	3. μικρόφωνο
	4. κάμερα
3. Για την συμμετοχή στην εξ αποστάσεως αξιολόγηση απαιτείται ενεργός ιδρυματικός λογαριασμός ώστε να μπορέσετε να συνδεθείτε  στην πλατφόρμα τηλεδιάσκεψης MS Teams και στο Open e-Class
4. Η εξ αποστάσεως αξιολόγηση περιλαμβάνει τη χρήση του εργαλείου ελέγχου λογοκλοπής Turnitin στο <https://eclass.duth.gr/>

Περισσότερες πληροφορίες σχετικά με τον εξοπλισμό αλλά και οδηγίες για το MS Teams και το Open e-Class μπορείτε να βρείτε στον παρακάτω σύνδεσμο:
[Εξ’ αποστάσεως αξιολόγηση – ΔΜ | ΔΠΘ (duth.gr)](https://itc.duth.gr/remote-exams/)
          **Β’** **Βήμα**:
Πριν από τη συμμετοχή σας στις εξ’ αποστάσεως αξιολογήσεις θα πρέπει να αποδεχθείτε ότι λάβατε γνώση**:**

1. του Κανονισμού Προπτυχιακών  Σπουδών  του Τμήματος σας / του ΠΜΣ
2. του [Κώδικα Δεοντολογίας και Καλών Πρακτικών](https://duth.gr/Portals/0/KD_1.pdf) του Δημοκριτείου Πανεπιστημίου Θράκης
3. της [Πολιτικής του ΔΠΘ](https://duth.gr/Portals/0/Privacy_Policy.pdf) για την προστασία των προσωπικών δεδομένων και της [πολιτικής τήρησης, συλλογής και επεξεργασίας των προσωπικών δεδομένων](https://duth.gr/Portals/0/GDPR2021Sept.pdf) κατά τη διενέργεια της αξιολόγησης
4. της [Απόφασης της Συγκλήτου](https://duth.gr/Portals/0/SYGKL2021Sept.pdf) σχετικά με τον τρόπο και τα μέσα διενέργειας αξιολογήσεων χειμερινού εξαμήνου ακαδημαϊκού έτους 2023-2024 με χρήση των μεθόδων εξ’ αποστάσεως αξιολόγησης
5. ότι οι εργασίες / γραπτά που παραδίδετε  στο πλαίσιο της εξ αποστάσεως αξιολόγησής  σας ή παραθέτετε κατά την προφορική αξιολόγηση είναι προϊόν του δικού σας,  αποκλειστικά ατομικού πνευματικού μόχθου αναφέροντας με σαφήνεια οποιαδήποτε βοήθεια λάβετε από άλλο πρόσωπο, οργανισμό, σύστημα / ή και τις πηγές που χρησιμοποιήσατε στη συγγραφή της εργασίας ή του γραπτού το οποίο θα καταθέσετε.

            Η δήλωση αποδοχής πραγματοποιείται την περίοδο **από 07 έως 11 Φεβρουαρίου 2024 αποκλειστικά** μέσα από τη σελίδα εξυπηρέτησης των φοιτητών [https://students.duth.gr](https://students.duth.gr/) επιλέγοντας από το μενού ***Δηλώσεις -> Συμμετοχή στην επόμενη εξεταστική περίοδο***.
Δείτε [αναλυτικές οδηγίες](https://itc.duth.gr/15883-2/) (<https://itc.duth.gr/15883-2/>) για τη δήλωση συμμετοχής σας στην εξ’ αποστάσεως αξιολόγηση. Η ηλεκτρονική διεύθυνση της Διεύθυνσης Μηχανοργάνωσης για αναλυτικές οδηγίες είναι <https://itc.duth.gr/remote-exams/>

          **Γ’ Βήμα:**
Για να **ταυτοποιηθείτε** και να συμμετέχετε στις εξ’ αποστάσεως αξιολογήσεις  θα πρέπει να:

* έχετε  διαθέσιμα τα στοιχεία του ιδρυματικού σας λογαριασμού και να βεβαιωθείτε για την ορθή λειτουργία του. Εάν δεν διαθέτετε ιδρυματικό λογαριασμό ή δεν μπορείτε να συνδεθείτε στις υπηρεσίες του Πανεπιστημίου μας, όπως το email και το Open e-Class, θα πρέπει να απευθυνθείτε  στη Γραμματεία τους Τμήματος σας.
* μπορείτε να συνδεθείτε στην εφαρμογή MS Teams ακολουθώντας τις σχετικές οδηγίες που βρίσκονται στον σύνδεσμο <https://itc.duth.gr/MSTeams/> .
* εγγραφείτε στο Open e-Class μέσα από τη σελίδα <https://eclass.duth.gr/> σε κάθε μάθημα στο οποίο επιθυμείτε να μετέχετε στις αξιολογήσεις.
* να έχετε άμεσα διαθέσιμο προς επίδειξη καθ’ όλη τη διάρκεια της εξ αποστάσεως αξιολόγησης, ένα από τα παρακάτω έγγραφα ταυτοποίησης:
	+ Ακαδημαϊκή ταυτότητα
	+ Αστυνομική Ταυτότητα / Διαβατήριο

**Δ’ Βήμα**:
Για το πλαίσιο/πρόγραμμα υλοποίησης των αξιολογήσεων κατά την τρέχουσα χειμερινή εξεταστική περίοδο 2023-2024 θα ενημερωθείτε από τη Γραμματεία του Τμήματος, ενώ για κάθε μάθημα που θα δηλώσετε τη συμμέτοχή σας στην εξ’ αποστάσεως αξιολόγηση θα λάβετε ηλεκτρονική ανακοίνωση από τον διδάσκοντα μέσω email από το Open e-Class, το οποίο θα αναφέρει τουλάχιστον τα ακόλουθα:

* τον τρόπο ή τον συνδυασμό των τρόπων με τους οποίους θα γίνει η εξέταση τους μαθήματος,
* τα πρόσθετα απαραίτητα τεχνικά μέσα για την υλοποίηση της αξιολόγησης πέραν αυτών που αναφέρθηκαν ήδη (πχ επεξεργαστής κειμένου, τυχόν ειδικό λογισμικό όπως SPSS κ.α. ),
* τον χρονοπρογραμματισμό της αξιολόγησης και στοιχεία επικοινωνίας με τον διδάσκοντα που διενεργεί τις αξιολογήσεις.

               Οι ασφαλιστικές δικλίδες και τα μέσα που θα εφαρμοστούν ενιαία για την **εξασφάλιση του αδιάβλητου της διενέργειας της αξιολόγησης**, χωρίς να παραβιάζονται διατάξεις για την προστασία προσωπικών δεδομένων,  στηρίζονται στα ακόλουθα:
 **α.** η συμμετοχή στην εξ αποστάσεως αξιολόγηση (φοιτητών και διδασκόντων) γίνεται **αποκλειστικά με τη χρήση του ιδρυματικού λογαριασμού** (username@duth.gr) και την επίδειξη του έγγραφου ταυτοποίησής σας στον επιτηρητή/εξεταστή μέσω της κάμερας και
 **β.** οι απαντήσεις που παρέχουν οι εξεταζόμενοι/ες φοιτητές/τριες αποτελούν αποκλειστικό προϊόν δικής τους πνευματικής προσπάθειας κάτι που δύναται να ελεγχθεί με εργαλεία λογοκλοπής.
 **Προσοχή!** Θα πρέπει να έχετε άμεσα διαθέσιμο καθ’ όλη τη διάρκεια της εξ αποστάσεως αξιολόγησης το έγγραφο ταυτοποίησής σας προς επίδειξη στην κάμερα.

               **Τέλος υπογραμμίζεται ότι, η αποτυχία (εκούσια ή ακούσια) του/της εξεταζόμενου/νης φοιτητή/τριας να σεβαστεί τη ρητή δήλωση εκ μέρους του/της ότι συμμετέχει υπό τις συνθήκες όπου διασφαλίζονται  τα α. και β. δημιουργεί θέμα διαβλητότητας της αξιολόγησης και, αν διαπιστωθεί δόλος από πλευράς του/της, δύναται να αποτελέσουν στοιχείο ακαδημαϊκού παραπτώματος και εφαρμογής των περί λογοκλοπής διατάξεων.**